Guggenheimin tilalle ehdotetaan nyt merimuseota – "Vrouw Marian hylystä vetonaula"

Kuvituskuva. Arkisto / Marjaana Varmavuori

Riikka Jokinen

Guggenheimille aikaisemmin suunnitellulle tontille ehdotetaan nyt merimuseota.

Kaupunginvaltuutettu Terhi Koulumies (kok.) ehdottaa aloitteessaan, voisiko Helsinki edistää yhteistyökumppaneiden kanssa Vrouw Maria -laivan hylyn nostamista merestä ja rakentaa sille museon Etelärantaan.

Vrouw Maria on hollantilainen kauppa-alus, joka upposi vuonna 1771.

Rauno Koivusaaren johtama Pro Vrouw Maria -yhdistyksen sukeltajaryhmä löysi aluksen hylyn vuonna 1999. Hylky sijaitsee Suomen aluevesillä Nauvossa.

Koulumiehen mukaan ultraääni- ja röntgentutkimukset ovat osoittaneet, että hylky on säilynyt yllättävän hyvin, ja se voitaisiin periaatteessa nostaa ja museoida.

– Hylyn nostaminen ja entisöiminen on kallista. Kannattaisikin selvittää, olisiko kustannukset mahdollista kattaa yhteistyökumppanien tai ulkopuolisten sijoittajien kanssa ja sijoittaa tämä historiallinen muinaismuisto pääkaupunkiin museovetonaulaksi, hän kertoo aloitteessaan.

Koulumiehen mukaan Tukholmassa sijaitseva vastaavanlainen, vuonna 1628 uponneen Vasa-laivan museo on erittäin suosittu historiallinen merimuseo.